תנד"י

תנד"י (תנועת נשים דמוקרטיות בישראל) לשעבר אנד"י (ארגון נשים דמוקרטיות בישראל) היא תנועת נשים פמיניסטית יהודית-ערבית אשר בסיסה בתל אביב-יפו. לתנועה 60 סניפים: בנצרת, באום אל-פחם ובעוד כפרים וערים בישראל. ראשיתה של התנועה בשני ארגונים נפרדים: ארגון נשים פרוגרסיביות הוקם בשנת 1948 (יש המקדימים את תאריך ההקמה לשנת 1947). בשנת 1949 התאחד ארגון נשים פרוגרסיביות עם ארגון הנשים הפלסטיני נהדא (בערבית: התעוררות נשית), שמרכזו היה בנצרת, ושינה את שמו ל–ארגון נשים דמוקרטיות בישראל (אנד"י). בשנת 1954 הצטרפו לארגון נשים שפרשו ממפ"ם, מפלגת השמאל הסוציאל–דמוקרטית, ושם הארגון שונה לאיחוד נשים דמוקרטיות בישראל. לאחר הפילוג במק"י בשנת 1965, שינה שוב הארגון את שמו ל–תנועת נשים דמוקרטיות בישראל (תנד"י), וזה שמה של התנועה עד היום. תנד"י מזוהה עם המפלגה הקומוניסטית, מפלגת חד"ש. מרבית חברות הארגון הן פעילות המפלגה הקומוניסטית בישראל. המפלגה הקומוניסטית הישראלית פעלה בקרב נשים ויזמה הקמה של תנועת נשים עוד בתחילת דרכה. מפלגת העובדים הסוציאליסטית (מפ"ס) החליטה בדבר הקמת מסגרת לפעולת נשים מיד עם הקמתה ב-1919 (ב-1924 שינתה מפ"ס את שמה ל–המפלגה הקומוניסטית). תנד"י כתנועה חברתית-פמיניסטית פועלת למען יצירת שוויון זכויות לנשים בישראל בכל תחומי החיים (בשוק התעסוקה, בפוליטיקה ובחברה) ולוחמת כנגד אלימות כלפי נשים ולמען הגנה על זכויות הילד. בנוסף, פועלת תנד"י לקידום ערכי השוויון בחברה הישראלית, במסגרת פעילות זו שואפת התנועה לייצר שוויון מוחלט לאוכלוסייה הערבית-פלסטינית ולשאר המיעוטים החיים בישראל. כרוז של אנד"י בשנת 1949 כלל את עקרונות הארגון וכן תוכניות אופרטיביות. אלה כללו דאגה לכל בני המשפחה – האישה, הילדים והנוער העובד. הארגון היה מגויס למאבק למען שוויון לנשים במדינת ישראל בתחום הפוליטי, הכלכלי והתרבותי; לשוויון בפני החוק והמשפט; ולשכר שווה לעבודה שווה. הארגון קרא לשיתוף פעולה מלא בין נשים יהודיות וערביות בישראל בכינון חזית מאוחדת במאבק למען שוויון האישה ובמאבק העולמי לשלום. כדי להקל על מצוקתם של ילדי השכונות וילדי העולים החדשים, הקים הארגון גני ילדים, והתעתד לכונן מפעלים נוספים כמו קייטנות ומועדונים. יחד עם החתירה לפתרון הסכסוך הישראלי-פלסטיני, פעלו חברות אנד"י גם בסוגיות מדיניות ובהן – המאבק נגד פיתוח נשק גרעיני והשימוש בו. התנועה תומכת בנוסף בכינון שלום צודק בין שני העמים ושואפת למנוע מלחמות מתוך החשיבה שמלחמות פוגעות ודוחקות נשים אל השוליים יותר מכל. התנועה פועלת במטרה לייצר פתרונות קונקרטיים ופרקטיים לצרכים הסוציאליים של נשים פלסטיניות באזורים מוחלשים, באמצעות העצמת נשים. ההעצמה כוללת עידוד נשים ערביות החיות בישראל לצאת ללמוד ולעבוד מחוץ לבית ולשם כך הקימה התנועה עשרות גני-ילדים ומעונות יום למען אותן הנשים, שקודם לכן התקשו לבצע פעילויות שכאלה בשל כבילתן אל הבית. הפעילות בתנועה נלחמות כנגד תופעות הגזענות, הריסות הבתים הבלתי חוקיים והפקעת האדמות הבלתי חוקיות המתרחשות כלפי החברה הערבית-פלסטינית בישראל ולמען המאבק על השלום הישראלי-פלסטיני ושוויון זכויות מלא למיעוטים הלא-יהודיים בישראל. בנוסף, מקיימת התנועה פעילויות חינוכיות דו-לאומיות עבור נשים יהודיות ופלסטיניות בישראל במטרה להסיר את המחיצות הלאומיות המפרידות ביניהן כדי ליצור היכרות הדדית שתאפשר להן לקדם יחדיו (ככוח נשי משותף) שינוי מבני ביחסי הכוחות המגדריים שבין גברים לנשים בשתי החברות. תנד"י הייתה הראשונה שהקימה מקלט לנשים מוכות במגזר הערבי. אחד מהפרויקטים של התנועה הוא "פרויקט מנהיגות צעירות" המתמקד באוכלוסיית הנשים הפלסטיניות הצעירות החיות בישראל. הפרויקט בא במטרה להעצים את הנשים וללמד אותן את זכויותיהן בשלב משמעותי בחייהן. הפעילות מתקיימת באזורים שונים: ביפו, רמלה, עכו, חיפה וגם באזור המשולש ובגליל. במסגרת הפעילות לומדות קבוצות הנשים על ההיסטוריה של הקונפליקט, על ההיסטוריה של הפמיניזם, על זכויות נשים בעולם התעסוקה, בתקשורת ובהנהגה. מטרת הפרויקט להכשיר את המשתתפות בו להשתלבות במגוון הפעילויות המתקיימות במסגרת התנועה. במשך למעלה מ-30 שנה כיהנה סמירה חורי כיו"ר תנדי (1971–2003). נשיאתה הנוכחית של התנועה היא חה"כ לשעבר מטעם חד"ש - תמר גוז'נסקי ומזכ"לית התנועה היא נסרין מורקוס. אתר הבית של תנד"י (אורכב 17.01.2012 בארכיון Wayback Machine) ראיון עם מזכ"לית תנד"י נסרין מורקוס, זו הדרך כנס מועצת תנד"י לסיכום שנת הפעילות שחלפה יהודיות וערביות - בכיבוש נלחמות, תמר גוז'נסקי מטעם תנד"י ארגונים פמיניסטים יהודים ויהודים-פלסטינים בישראל - מאפיינים ומגמות/ דורית אברמוביץ', 2008 ליאור גרינבאום, ‏סמירה חורי, באתר גלובס, 19 בספטמבר 2005 מאנד"י לתנד"י סקירתה של ד"ר חגית כהן ארגון הנשים של חד"ש מבכה את מות חוטפת 'סבנה'/ מקור ראשון ממשיך לשרת את הנשים והילדים בחיפה: 70 שנה לגן תנד”י בוואדי ניסנס http://www.coalitionofwomen.org/?p=1448 (הקישור אינו פעיל) http://www.kibush.co.il/show_file.asp?num=26109 (הקישור אינו פעיל) http://maki.org.il/he/democracy/133-news/13194---q-q------- (הקישור אינו פעיל) http://www.fightracism.org/Article.asp?aid=143 (הקישור אינו פעיל) יום המאבק באלימות כלפי נשים: הפגנות בת”א וי-ם ומפגש של תנד”י בגדה השמאלית ליאור גרינבאום, ‏סמירה חורי, באתר גלובס, 19 בספטמבר 2005